Lav et referat af nedenstående tekst:

Tekst:
- Jeg tror ikke, jeg havde lyst til at lave den her film, hvis jeg ikke kunne lave den her. Vi befinder os i Thy, hvor Christian Bengtson er i gang med optagelserne til sin første spillefilm med titlen 'Krysantemum'. Den unge filmskaber blev uddannet fra Den Danske Filmskole i 2019, og bor nu i København. Men han insisterer på at lave film om noget, han kender til. Og på at optage dem i det miljø, han selv stammer fra. - Det ville blive fattigt og udvandet og ansigtsløst, hvis ikke det foregik heroppe, lyder det fra den 31-årige instruktør, der oprindeligt er fra Nors. Da han var yngre, lå det ikke lige for, at han skulle komme til at lave film, for det var der ingen af hans kammerater, der interesserede sig for. - Jeg ville gerne spille skuespil, men der var bare ikke rigtigt nogle muligheder for det. Det var først da jeg kom på Filmhøjskolen i Ebeltoft, at jeg så der var mulighed for at udvikle sig i sådan nogle rammer. Der var nogle, der også gerne vil det her. Det var svært at finde sådan et fællesskab heroppe dengang. Inspireret af barndommen I dag jonglerer Christian Bengtson rundt med et helt filmhold med professionelle skuespillere. Henrik Birch og Karen-Lise Mynster spiller et skilt ægtepar, hvor faderen har et anstrengt forhold til sønnen, der er spillet af Morten Hee Andersen. Titlen 'Krysantemum' hentyder både til krysantemumbomber, som spiller en vigtig rolle i filmens plot, samt til blomsten, der skal blive et symbol på en spirende forståelse mellem far og søn. Ideen til filmen stammer helt tilbage fra barndommen, hvor en fyrværkeriulykke i Tved i 2006 fik familien hus til at ryste. - Jeg tænkte ikke ligefrem, at det er noget, jeg vil lave en film om, men det er sådan nogle oplevelser, man ikke kan give slip på, og det dramatiske og spændende er sådan noget, jeg selv ville have lyst til at se, forklarer han. Christian Bengtsons film foregår blandt folk med et manuelt arbejde. - Jeg synes, historier om arbejderklassen mangler på film. De bliver ikke skildret særlig tit, og hvis de gør, er det som regel som bifigurer. Og det er meget mere filmisk at se folk, der handler, end folk, der taler, siger instruktøren. Vil have flere film fra Vestjylland - Er mit jyske godt nok? spørger Karen-Lise Mynster instruktøren. Vi er i et lille køkken, hvor en dialog mellem Karen-Lise Mynster og Henrik Birch bliver øvet. Og hvor pauserne mellem replikkerne er mindst lige så vigtige som ordene selv. Og sigende pauser er der mange af. - Det er det. Jeg skal nok sige til, hvis det er helt galt, beroliger Christian Bengtson den erfarne skuespiller. - Jeg har snakket meget med skuespillerne om det her med dialekter, og vi har lavet nogle indtalinger med jyske skuespillere, blandt andre Merete Mærkedahl, som er fra Nors. Men vi prøver mere at finde en jysk toning end en helt dialekttro udtale, lyder det fra instruktøren. Christian Bengtson har måttet kæmpe hårdt for at “bryde gennem lydmuren og få en stemme i kulturen”, som han selv formulerer det. Man skal løbe rigtig stærkt og arbejde i mange år for at få bare en lille eksistensberettigelse. - Jeg tror, det ligger mere til højrebenet for folk, der er født ind i den kreative klasse at fortsætte i en branche som filmbranchen, mens det er svært for folk med min baggrund og der, hvor jeg kommer fra. Christian Bengtson håber på, at der i fremtiden bliver bedre mulighed for at lave film i hans barndoms Thy. da det lige nu er dyrt at fragte filmhold fra det hovedstaden til Vestjylland. Men det kræver lokale talenter. - Den der tidlige, spæde talentudvikling er sindssygt vigtig. Lige så vigtigt det er med en god lærer i folkeskolen, der siger: Hold kæft, hvor er du god til at skrive eller til matematik, lige så vigtigt er det, at der er en repræsentant for kulturen, der kan tale en kunstnerisk talent op tidligt, slutter han. 'Krysantemum' har premiere i 2022. Du kan se indslaget fra TV Midtvest om Christian Bengtson her

Referat:
Christian Bengtson forsøger sig lige nu med at producere film fra sin hjemegn. Men det er både dyrt og udfordrende, når skuespillere og filmhold skal fra København til Thy.